《再次韵酬答》
宋代·许及之

弟官辟廱邻藏室，肤如凝脂眼如漆。人言自是仙中人，何乃反求还白术。

少年苦学知苦心，心为发根宜早侵。黑间见白犹堪镊，白既还短难胜簪。

我老闭门师不二，病足挛拳百药试。草玄尚白从客嘲，摅尾奋鳞任宾戏。

我闻医国为上医，子方诚良盍济时。百二之名殽函固，谁与问津君当知。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。